HOOLEKOGU KOOSOLEKU PROTOKOLL

Kunda										20. veebr 2023

Koosoleku algus 15.00, lõpp 17.00	  
Osalejad: hoolekogu liikmed Ruth Kaljund, Ando Källo, Merle Maimjärv-Mirka, Sten Arro
Puudusid Eha Polluks, Evelyn Mägi, Kalev Kirsipuu
Kutsutud Kunda ÜG direktor Kristi Aron, valla sotsiaalvaldkonna juht Kairit Kaaleste, kooli huvijuht Kaire Rapur, kooli tervishoiu töötaja Kristjan Laubholts
Koosolekut juhatas Meelis Einstein, protokollis Tiina Vanatoa.
PÄEVAKORD:  

1. [bookmark: _Hlk127894073] Tutvumine valla uue sotsiaalvaldkonna juhiga Kairit Kaalestega. Ülevaade kooli ja valla sotsiaalosakonna koostööst. 
2. Kooliõe ülevaade tervishoiu teenuse osutamisest õppeaasta esimeses pooles (Kristjan Laubholts)
3. Huvitegevus koolis (huvijuht Kaire Rapur)
4. Ülevaade kooli õpilasesinduse tegevusest (õpilasesinduse president Sten Arro)
5. Arvamuse andmine Kunda Ühisgümnaasiumi kodukorrale (direktor Kristi Aron) 
6. Info ja muud küsimused


1. Tutvumine valla uue sotsiaalvaldkonna juhiga Kairit Kaalestega. Ülevaade kooli ja valla sotsiaalosakonna koostööst.

 Valla sotsiaaltöötajal polnud võimalik tööülesannete tõttu koosolekul osaleda. 

2 . Kooliõe ülevaade tervishoiu teenuse osutamisest õppeaasta esimeses pooles.

Kristjan Laubholts: Kooliõde on koolis kolmel päeval nädalas. I poolaastal pöörduti tema poole kokku 66 korral. Kõik juhtumid dokumenteeritakse. Kõige rohkem pöörduvad tervisemuredega algklasside õpilased. Teine töö valdkond on õpilaste vaktsineerimine. Selles osas on olukord päris hea. Kõik vanemad ei luba oma lapsi vaktsineerida. 

Lisaks harivad tervishoiuteenuse pakkujad õpilasi tervise, kiirabitöö, elustamise jmt vallas. Tehakse koostööd kooli psühholoogiga.

Kool on meie tervishoiutöötajatega rahul, sest nad on majas kindlatel päevadel, osalevad erinevatel üritustel, matkapäevadel ja projektipäevadel, ning pöörduvad ise klassijuhatajate poole, kui mõne õpilasega on mure.

OTSUSTATI: Kiita tervishoiu teenuse pakkujate töö heaks.

3. Huvitegevus koolis

Kaire Rapur: Hiljuti kaardistati klassijuhatajate abiga õpilaste osalemine erinevates huviringides. Osa ringe on tunniplaanis, osa toimub tunnivälisel ajal. Meie õpilased osalevad ka koolivälistes ringides. Populaarsed ringid on näiteks malering ja toiduvalmistamisring. Sel aastal töötavad kaasaegsed põnevad ringid digikunstiring ja robootikaring. Jätkavad traditsioonilised huviringid. Osa õpilasi osaleb mitmes huviringis, mõned ei võta osa mitte kuskilt. Vanemate õpilaste seas on suurem nende protsent, kes ei osale ringides. 

Õpilaste osalemine huvitegevuses kooliastmeti:
	Kooliaste
	Osalejate protsent
	Mitteosalejate protsent

	I
	79,1
	20,9

	II
	66,7
	33,3

	III
	48,9
	51,1

	IV
	61
	39




OTSUSTATI: Võtta ülevaade teatavaks.

4. Ülevaade kooli õpilasesinduse tegevusest

Sten Arro: Õpilasesindus on korraldanud traditsioonilisi üritusi, nagu jõulukohvikut ja Playboxi. On korraldatud ka erinevaid stiilipäevi. Raske on teha üritusi, kui õpilaste huvi on väike. Sel põhjusel ei toimu näiteks enam õhtusi diskosid. Kõne all on olnud isegi õpilasomavalitsuse töö lõpetamine. 

Õpilasomavalitsus on osalenud kooli arengukava koostamisel, kooli tugevuste ja nõrkuste väljaselgitamisel. Ees seisab kooli kodukorra arutamine. Hiljuti oli meil külas Lääne-Virumaa Noortekogu, kes tutvustas oma tegemisi. Meie koolist osaleb maakonna noortekogu töös üks abiturient.

Õpilasomavalitsusel pole head kokkusaamisaega, sest vahetund on lühike. Pärast tunde osalevad ÕOV liikmed aga mitmetes huviringides.

OTSUSTATI: Võtta ülevaade teadmiseks. Soovitada noortel rohkem osaleda Lääne-Virumaa Noortekogu ja Eesti Õpilasesinduste Liidu üritustel, teha ühisüritusi Viru-Nigula valla teiste koolide õpilasesindustega, et saada uusi ideid ja inspiratsiooni.

 
5. Arvamuse andmine kooli kodukorrale

Kristi Aron: Kodukorda uuendame praktilisest vajadusest tulenevalt. Elu on muutunud ja kodukord peab sellega kaasas käima. Õpetajad on teinud muudatusettepanekuid, need on läbi arutatud ja hääletatud. Kodukorra muudatusi arutatakse veel õpilasomavalitsuses ja vanematekogus.

Näiteks on kodukorra projektis uuendatud nutiseadmete kasutamist koolis, sõltuvust tekitavate ainete kasutamist, õpilaspäeviku kasutamist, õppetöö ajal reisil käimist, puudumistõendite aktsepteerimise aega ja palju muud. 

Arutelu tekitas kapuutsiga riietusesemete kandmine koolis. Kuna peakatet üldjuhul koolis kanda ei tohi, oli kõne all, kas keelata selline riietusese koolis üldse. Hoolekogu seisukoht on, et kapuutsiga riietuseset võib kanda, aga kapuutsi peas mitte.

OTSUSTATI: Kiita kooli kodukorra projekt heaks.

6. Info

Kristi Aron: Meie õpilased on erinevatel võistlustel, konkurssidel ja olümpiaadidel saavutanud häid tulemusi.
Nutispordi Põhja-Eesti piirkonna finaali pääses 10 meie kooli õpilast. 
11. kl õpilane Siiri Kokk võitis piirkonna emakeeleolümpiaadi ja esindab maakonda vabariiklikul olümpiaadil. 
B. Alverile pühendatud luulepäevadel sai N. Neigla 2.-5. kl näitetrupp leidliku helikujunduse eripreemia ja 8.-9. kl trupp julge, vaimuka ja piiride kompamise eripreemia. 9. kl õpilane Marileen Saar sai näitlejapreemia.
Õpilasetlejate Lääne-Viru maakonnavoorus sai 1. koha Säde Karja, kes pääses vabariiklikku vooru, 2. koha maakonnas sai Liisa Mägi.
Abiturientide Triini Tomsoni ja Rety Eespere projekt pälvis hariduskonverentsil „Teadlikult tulevikku“ eripreemia.
Lääne-Viru õpilaste mälumänguturniiril saavutas 8.a kl võistkond IV voorus 1. koha.
Kaks meie kooli õpilast – Saskia Aliise Ilves ja Kaisa Vallaste osalesid edukalt õpilasleiutajate riiklikul konkursil. Saskia töö valiti 15 parema leiutise hulka.
Valla vabariigi aastapäeva kontsertaktusel autasustati meie kooli töötajaid Natalie Neiglat (elutöö preemia), Kristjan Laubholtsi (Noorte Kotkaste ja Kodutütarde Tulekivirühma edasiviiv jõud), Anne-Liisi Laaneste (panuse eest kultuurivaldkonda) ja Maarika Veski (silmapaistvalt hooliv ja motiveeriv klassijuhataja ja aineõpetaja).

Kunda ÜG osales koolitoidu pilootprojektis „Toitlustuse parendamine koolides“ ning sai tunnustatud Lääne-Virumaa terviseedendajate 2023 tunnustusüritusel tänukirjaga.
Tartu Ülikooli eetikakeskus tunnustas meie kooli õpilaste, lastevanemate ja õpetajate koostööd ühiste väärtuste loomisel eest märgisega „Hea kooli teerajaja 2022“.
Jaanuaris kaitses kool ettevõtliku kooli baastaseme, mis antakse kolmeks aastaks.

Muu info: Kooli arengukava on kinnitatud. Meie kool tahab liituda Liikuma Kutsuva Kooli projektiga. Aseri ja Vasta kooli 9. klasside õpilased on meie koolis külas 9. märtsil. Vaheajal toimub personalile esmaabi koolitus. 

Kooli eelarve on pingeline. Meie koolis õpib neli Ukrainast ja kaks Iraagist pärit noort, aga riigi eraldatud rahast ei piisa neile nõuetekohase keeleõppe ja toe osutamiseks.

OTSUSTATI: Võtta info teadmiseks.


Meelis Einstein							Tiina Vanatoa
Esimees								Protokollija

